LIER: Det som skulle være en vanlig tur på matbutikken, tok en forferdelig vending for Jarle Moe (84). Midt på ettermiddagen på fredag ble han brutalt ranet av tre menn.

Ranerne valgte seg ut Moe som offer på Coop, fulgte etter ham og ranet ham for nøkler og bankkort.

Ble holdt fast i bilen

Det hele startet da Moe sto i kassen på Coop på Tranby. Han mistet en pose tomater, og en mann i 30-årene hjalp ham med å plukke opp. Moe takket mannen og betalte med kort.

– De har fulgt med meg hele veien. Mannen som hjalp meg har sett koden til bankkortet da jeg tastet den inn. De har sett at jeg har vanskelig med å gå, at jeg strevde meg å komme inn i bilen. De fant et lett offer, sier Moe.

Vel hjemme på Hallingstadtunet parkerer han bilen. Plutselig tar en person tar tak i venstre bildør. Han har masse brosjyrer i hendene. Moe takker nei, da en annen mann river opp høyre bildør og setter seg inn i bilen.

– Mannen holder fast min høyre arm, mens jeg forsøker å holde mannen med brosjyrene unna med venstre arm. Det ble et basketak, beskriver Moe.

Bankkortet lå i brystlommen på skjorta. Over skjorta hadde han en genser.

– Plutselig dukker mannen som hjalp meg med tomatene i butikken opp. Han tar tak i mannen som satt seg inn i bilen min. Jeg trodde først jeg skulle få hjelp, jeg kjente ham igjen, sier Moe. I stedet stikker alle tre av.

Moe satte på varselblinkene og tutet. En hjemmehjelp kom til og hjalp han.

Tappet for 9000

Politiet kom raskt til stedet, men da var de tre ranerne borte.

– Alle var trolig østeuropeere. Mannen fra butikken var større og bredere enn de som kom til bilen min. De to var relativt små, beskriver Moe.



– Dette er det første ranet som har vært ved Hallingstadtunet. Det er farlig å bli gammel. Jeg ble redd da jeg ble holdt fast, sier Moe.

De tre ranerne kom seg til Drammen. Der tok de ut 9.000 kroner av en minibank, før kortet ble slukt.

– Det er mye penger for en pensjonist.

Etterlyser vitner

Politiet etterlyser vitner til overfallet.

– Gjerningspersonene har østeuropeisk utseende og er i 30–40 årene. De var ikledd mørke klær. En av dem var vesentlig høyere og kraftigere enn de to andre, sier operasjonsleder ved Søndre Buskerud politidistrikt, Kjell Reidar Johansen.

– Vi etterforsker saken videre. Blant annet jobber vi med å få tak i videoovervåkingen, sier Johansen.

– Gjerningspersonene har stått bak mannen på Coop, de har kjørt bil etter ham og deretter stukket av. Vi håper at noen kan ha sett noe og ta kontakt med oss, sier operasjonslederen.

Politiet har tatt med seg jakken og bilen til Moe for å se om ranerne har etterlatt seg spor.

Etterlyser bil

Sent fredag kveld gikk politiet ut med opplysninger om at en utenlandsregistrert bil med kjennemerke CD946SR har blitt sett i området. Politiet vet ikke hva slags bil type bil dette er.



Jarle Moe har besøk av naboer da Drammens Tidende møter ham. Han er rolig, men sint. Tryggheten han har følt på Hallingstadtunet er han fratatt.

Vennegruppen forteller at de vil advare de andre i boligkomplekset. Stedet som har vært så trygt, er plutselig ikke det lenger.

– Slike mennesker tør å gjøre slikt i Norge fordi de ikke får noe straff, de får ikke engang juling, sukker Moe.

ANDRE SAKER FRA DT.NO:

Katt brant inne

Beboer slo ned ansatt og nabo